khistorydata/jeongjo-sjw-relations huggingface dataset:
정조 16년 · 목
以尹行任爲吏曹參議行任徐榮輔新通也尹㬦爲大司諫鄭澤孚爲司諫柳頤玄爲掌令金持默爲左尹楊致鶴爲延曙察訪
정조 16년 · 강
右議政金履素陳箚賜批
정조 16년 · 목
箚略曰臣所帶壯勇營提調及惠民署提調今不宜仍帶伏乞照例遞改以便公私批以兩提擧衙門例有仍帶之擧惠民署之任仍察壯勇營提調許副仍命此批答遣史官傳諭
정조 16년 · 강
以徐有隣爲壯勇營提調前望也
정조 16년 · 강
飭京畿都事韓興裕設行公都會
정조 16년 · 목
該監司徐鼎修以興裕身病沈重公都會不得設行罷黜馳啓敎以狀啓還下送嚴飭設行形止狀聞事回諭
정조 16년 · 강
命前掌令申大龜分揀放送
정조 16년 · 목
政院以大龜下諭後過限不上來依定式遞差及禁推傳旨捧入有是命
정조 16년 · 목
政院以達淳謂有情勢陳疏徑出原疏纔已退却請推考仍卽牌招入直允之達淳違召政院捧入罷職傳旨敎以情勢似然許遞
정조 16년 · 강
考下抄啓文臣更試及去閏四月朔課試上齋儒生更試試券仍命泮堂率應製三儒生明日來待
정조 16년 · 목
親試更試副修撰金達淳三上居首副司正安廷善特命陞六課試以風流爲策題金達淳三上居首敎曰一日之內親試之難於上之箋題旣三上矣課試之風流策問其對駘蕩如俗所謂風流之聲又三上矣如許富手宜償其價抄啓文臣金達淳特賜貂皮笠耳掩一部命除謝恩使之明日親授而益加攻業期有大闡名如年前諸抄啓○儒生崔光泰等更試以僞書爲策題親考訖敎曰今番日次殿講應製更試時策問三下進士崔光泰進士李光顯進士吳泰曾等諸作雖皆可意頗遜於昨對明日欲更試之泮堂率三儒來待○儒生宋鈺金明淳俱居三中
정조 16년 · 강
御射柳葉箭再次各五巡三十八矢四十八分四十一矢五十二分內三矢除實四十八分下古風于內閣
정조 16년 · 목
先五巡二十一矢二十七分第一巡第二巡竝四中五分第三巡五中第四巡四中五分第五巡四中六分後五巡二十矢二十五分第一巡五中六分第二巡第三巡竝四中五分第四巡三中第五巡四中五分○古風筆一枝
정조 16년 · 강
召見藥院提調及冬至正使泮堂抄啓文臣于誠正閣命儒生崔光泰等再試宋鈺等比較
정조 16년 · 목
藥院日次承候也○予謂冬至正使朴宗岳曰卿之出疆方在不遠兼欲見卿使之入來而昨日出一策題設問僞書之弊而近來士趨漸下文風日卑雖以功令文字觀之稗官小品之體人皆倣用經傳菽粟之味便歸弁髦浮淺奇刻全無古人之體噍殺輕薄不似治世之聲有關世道實非細憂以予矯捄之苦心至意至有發策之擧而若徒說其弊而未責實效則亦何益哉如欲拔本而塞源則莫如雜書之初不購來前此使行固已屢飭而今行則益加嚴飭稗記小說姑無論雖經書史記凡係唐板者切勿持來還渡江時一一搜驗雖軍官譯員輩如有帶來者使卽屬公于校館俾無廣布之弊爲好矣經史則異於雜書如是嚴禁雖似過矣而我國所存咸備無闕誦此讀此何事不稽何文不爲況我國册子紙綛而可以久閱字大而便於常目何必遠求薄小纖瑣之唐板乎此不過便於臥看必取於此而所謂臥看亦豈尊聖言之義乎以春秋爲策題仍命徐有隣讀策題訖宗岳曰今承聖敎又覽御題右文敎扶正學爲萬世長遠之慮大哉王言臣不勝欽仰萬萬而彼中册子臣固當嚴禁對揚萬一而目今文體雖壞了無餘我殿下以天縱之聖居君師之位方欲造化陶鎔一變至道顧何難起八代之衰軼三代之盛乎有隣曰酷好小說誠爲目下之大弊聖言及此必欲挽今而反古實我東無疆之休然而欲正此弊則必自科場而始雖一字一句若杜撰於小說爲主試者黜而不用則爲士子者何苦必用乎有防曰欲於科場而捄此弊則尤當自陞庠始之賢關爲八方之準一矯於此則孰不慕效其所對揚之方亦係泮長泮長方登筵申諭此意似好矣予謂金方行曰泮試諸券若有一涉於稗官小記者雖滿篇珠玉黜置下考仍坼其名而停擧無所容貸明日設陞補會多士而面諭此意俾有實效日昨儒生李鈺之應製句語純用小說士習極爲駭然方令同成均日課四六滿五十首頓革舊體然後許令赴科而此不過一儒生所關不大而至於垂紳正笏出入文淵之人亦多有依倣此體者寧不大可悶哉日前南公轍之對策中有數句引用處是誰之子予亦學於文淸至誠訓導始知爲文之方蓋其馴雅典重非比近日文體故予亦甚好之是父之子而效此文體豈成說乎今日聞此下敎革心歸正之前渠雖入闕而不敢登筵席在家而何顏拜家廟乎公轍知製敎之銜爲先減下此外文臣亦多有酷好者而姑不欲一一指名令政官詳察諸文臣中爲此體者勿復檢擬於敎授望之意分付李秉鼎曰以僞書發問又召正使有此諄諄之敎臣不勝欽仰之至今日又以春秋發策當此亂逆肆行之日講明此義使亂臣賊子知懼是臣區區之望也予曰何必如是云云勿爲煩陳謂金羲淳等曰爾等亦登此筵聞今日之下敎此後應製之文若有一涉於小說者是豈今日申敎之意乎仍命揭策題光泰等謄題訖予曰此皆實才出送閤門外使之製進○春秋策使推光泰等再試以擬本朝魯孔子七十二代孫孔胤恒謝於讀周南首章之日特賜及第命以雅樂導至泮宮爲箋題出送泮宮使宋鈺等比較仍命抄啓文臣去五月朔親試以鈺等比較題製進
정조 16년 · 강
遞禮曹參議徐榮輔
정조 16년 · 강
有政吏曹判書李▣參判李在學兵曹判書洪檍進
정조 16년 · 목
以沈興永爲副校理徐有鍊爲修撰洪檢爲副總管
정조 16년 · 강
推兵曹判書洪檍
정조 16년 · 목
笠巖別將望以閒漫之御營廳別軍官先爲收用也
정조 16년 · 강
諫院新啓賜批不允
정조 16년 · 목
司諫鄭澤孚啓言正言張至冕以臣於引避之際未承聖批徑發所懷至承問備之命其何敢一刻晏然於臺次乎引嫌而退臺體雖有少錯言議實出共公不可以此徑遞言官請正言張至冕出仕日前憲臺聯陳聲討之箚實出共公之義而竝被嚴敎引避退待堂箚處置請以出仕誠爲得體而遽下不允之批實恐義理由此晦塞且旣付之物議而使物議不得伸則有違前規亦關後弊此豈所望於聖明者哉請還寢堂箚處置不允之批大司憲洪明浩掌令權中憲持平朴孝成竝命出仕
정조 16년 · 강
命御營都提調朴宗岳兼察大將之任左捕將趙圭鎭兼察右捕將之任遞承旨申獻朝
정조 16년 · 목
御營大將趙心泰以植木明日進去園所便之仍佩往來政院以大將捕將依例兼察啓請有是命又以在前如此之時或有命招都提調之例或有發牌郞廳聽分付之規今番則何以爲之啓稟敎曰從事官發牌聽傳敎而聽傳敎誤以聽分付爲啓當該承旨遞差
정조 16년 · 목
疏略曰臣卽伏見朝紙因司譯院草記今此節使之行以貿來唐錢事往復廟堂將有撰咨入送之擧臣竊以爲不可也夫錢者上操其權而下受其利旣不可以假人亦不可求假於人也故域外諸國各用其國之貨以便民俗不相通用也麗朝貨用銀甁或鑄鐵錢蓋由地無銅產而麗之與元衣服官職事同一家亦未嘗借用唐錢則可見形格而勢拘也逮我聖祖朝始鑄銅錢行之百餘年上下便之而第以倭銅價高鼓鑄費多故錢荒比甚銀產又縮以致商譯之失業有此變通之策然唐錢一事蓋自先朝晩年已有此議而朝論之不咸誠有所據夫我國所用通寶自是一王之制如衣冠物采各有典章不可與他國相混也議者雖謂地近燕遼便同內服錢幣通用似無不可云而第念封疆旣分名制各殊防限一壞奸弊百出矣此其不可一也我國雖曰偏壤兼水陸之饒擅銀鐵之利雖使不通他國苟得理財之方國用不患不足又何必借貸於中國乎今若請錢以資國用則旣示人以貧弱將窺我之淺深此其不可二也今之譯舌輩慣見唐錢之徧滿街苓便同瓦石交易之價輒售倍蓰故謂以持少易多可博什伍之利彼若漸減其估俾與相當則利權歸於異域操縱在於他手不出數年將無所利矣且西邊之民見其目前厚利爭以銀蔘紬布冒禁潛越換來唐錢譬如川決駟奔莫可防遏則域中百需皆渡鴨水而民用日之國計日耗將何以善其後耶此其不可三也以此三不可而只爲使行克包之利遽剙前代未有之擧以啓日後無窮之弊寧不重且難哉臣嘗見大淸會典有銅鐵不許外國之文則況以寶局鑄成之幣輕開尾閭之洩一任其有出無入耶區區愚意今雖咨請恐致見格則其於國體何如也尤不可不愼也臣職是外藩不宜與論朝議而地居西門事關邊政目見民國利害不敢不言伏乞聖明留神裁處批以唐錢通用事不待卿三不可之說而旣料其未必十分無弊然貨泉云者周通無停礙之謂也通其路循物情也救其弊適時宜也許之欲其試可已之亦當在一號令間事而卿之有懷卽陳殊可嘉也
정조 16년 · 강
以李冕膺爲洪州牧使口傳也
정조 16년 · 강
命臨淄鎭虛留米一百十石蕩減
정조 16년 · 목
湖南句管堂上徐有隣啓言陞戶領付差使員臨淄僉使崔誡道以臣句管本道來見聞其鎭弊則虛留數千餘石爲流來弊瘼而或捐廩自備或從長拮據幾盡充數其中米條一百十石擧皆指徵無處云以今湖南沿邑民勢指徵無處百餘石米之隣族侵徵必多騷擾且本道數三鎭薄還才蒙蕩減之恩本鎭之見漏特緣未之現發耳依他鎭例蕩減似合事宜矣從之
정조 16년 · 강
命鴻山縣監尹守翼洪州牧使李冕膺改差
정조 16년 · 목
敎曰今予夙宵一念在於民事欲爲民事惟在擇守令近日酬應之不憚煩予意槪可知況此時守令癏曠最可悶昨聞鴻山倅尙有實病强令下送是豈擇差之本意至於無端遞職亦非念其家惜其才之道鴻山縣監尹守翼遞付京職更令口傳差出待下批當日下送○政院啓言洪州牧使李冕膺除拜之後尙不入肅守令催促下送之敎何等至嚴而如是遲滯極爲未安所當重勘何以爲之敎以萬萬駭然改差令該曹勿拘文蔭口傳各別擇差待下批當日辭朝
정조 16년 · 강
以尹龜東爲鴻山縣監鄭東愈爲洪州牧使口傳也尋命龜東改差
정조 16년 · 목
吏曹以龜東母年八十有五法不當冒赴啓請依例改差允之敎以其代口傳差出
정조 16년 · 강
以金思䄷爲鴻山縣監口傳也
정조 16년 · 강
命正言金熙朝仍任館職奉常正檢詳罷職傳旨勿施
정조 16년 · 목
熙朝以曾經納言援例引避敎以爾則仍任館職聞其事實非奉常正檢詳之遲滯赴衙該正差祭不卽微稟之致當該承旨推考而兩郞罷職傳旨勿施
정조 16년 · 강
修撰高宅謙陳疏賜批
정조 16년 · 목
疏略曰國之本在於民民之本於農農之本係於牛宰牛之禁專出於爲農民務本之義而法禁漸弛牛價日踊窮閭下戶有牛者九居其一犂翻之違時移秧之愆期愈往愈甚禁屠之令不可不申嚴也設以湖南一道言之列邑官府之間一年屠牛之數數不知基幾千隻則他道搉可知矣自今以後各別嚴禁於列邑官府每月朔望之外不得濫屠則一年之內必有顯效至若荒政之要無加於祫財糜穀之患眞大釀計以石小釀計以斗黃壚之肆費之以日夜靑帘之下洩之如尾閭酒之爲錦樂歲雖成可弛而年凶則最宜申嚴近因臺疎都下釀戶之禁亦旣令行而三南列邑尤不可無飭大釀小釀之異罪限日科治之條約操繼濶惟在法司勤慢之如何耳臣謂亟令堂嚴廟行會於諸道牛酒兩禁各別申嚴俾期實效焉批以疎辭令廟堂稟處
정조 16년 · 목
敎曰處分以其處義之太過與兩重臣稍異今日內閣日次奉審亦當備員然後擧行前判書李秉模敍用
정조 16년 · 강
御春塘臺設小酌饋冬至副使徐龍輔書狀金祖淳仍與在筵諸臣觀射獲四十一矢五十二分下古風于諸臣
정조 16년 · 목
時閣臣徐龍輔爲冬至副使金祖淳爲書狀官將赴燕拜表又在明日適聞時原任閣臣以日次奉審齊會閣中遂召見於春塘臺謂曰今日爲饋兩使臣有小酌卿等且齊會欲與卿等觀射以永是日命分耦諸臣在筵者閣臣則檢校提學吳載純檢校直提學徐有防李秉模朴祐源原任直閣徐鼎修徐龍輔尹行任檢校直閣徐榮輔檢校待敎金祖淳壯營則提調徐有隣承史則承旨洪義榮金孝建注書徐有聞金文淳以舟橋司堂上來待且善射故與焉有防行任榮輔祖淳居左文淳秉模義榮有聞居右載純等不能射監射記命立小的予射十巡獲四十一矢五十二分第一巡四中五分第二巡三中四分第三巡五中六分第四巡三中四分第五巡四中第六巡三中四分第七巡五中七分第八巡五中第九巡五中六分第十巡四中六分諸臣以次射亦十巡行任十四矢文淳十三矢有防榮輔各五矢秉模有聞各三矢祖淳二矢義榮一矢旣射弓人矢人奏古風有隣曰臣嘗觀宋史陳堯佐以絕藝名號爲小由基而史稱其射亦惟曰十中八九今御射之十巡五十二分豈直十中八九而已乎聖人正已之工精神之所到可以仰見尤不勝慶忭秉模曰前古帝王有盛節殿上輒呼萬歲今日御射之多獲事曠簡册若使古人當之必有呼嵩之擧矣文淳曰臣粗解射技而伏睹御射殆所謂天授非人力也臣亦敢奏古風予曰諾仍下古風管玄于在筵諸臣行任榮輔曰以臣等所仰覩者言之比日御射所獲甚多今日事未爲其至也伏聞近因泮儒應製連發三策乙夜親撰每致燭跋而鍾動云嘗聞射者睡不安則射未如意臣等區區以此仰慮矣有防曰御射出尋常萬萬臣等猥忝陪射獲覩盛事而又蒙文房便蕃之錫今日遭遇之盛歷數往牒果有是否臣等歡欣之極不能自己擬於日間奉箋稱謝矣載純曰直學言是也臣當與今日陪射諸臣聯名上箋以獻岡陵之祝以謝河海之恩予曰卿等言雖如此予不欲張大爲也諸臣以次迭請乃許之是日微雪初霽天宇淸朗進兩使臣於前諸臣以次坐內廚進煖爐壯營擧絲管以侑之酒數行謂龍輔祖淳曰近臣遠出安得無戀戀也男子之有弧矢以其有四方之事也近密人所觀瞻專對責亦殷重其各努力也
정조 16년 · 강
命泮庠優等試券淨寫一通呈于內閣以爲式
정조 16년 · 목
檢校直提學徐有防啓言臣於兼帶泮館事竊有愚見凡功令文字無論大小科試皆以優等作謄送本閣編入於臨軒功令自是不易之定規雖以外各道僻遠公都會等閑漫試取者莫不皆然而獨京試之陞補學製尙無一定之例只以試券送于該曹於其轉送移寫之際每有遲滯脫誤之弊臣意則自今爲始無論陞庠出榜後卽以優等試券淨寫一通呈于本閣實合事宜竊伏念我聖上以近日士趋之漸下文風之日卑職由於經傳菽粟之味視若弁髦稗官小品之書尊之臯比尖薄噍急不似治世之聲屢勤宸念中朝發嘆大哉王言孰不欽仰而第伏念賢關爲八方表準則丕變之機當先自陞庠始而其所對揚亦係於泮長敎授取捨之如何科作謄編一有定制則士子文體之醇駁有司好尙之當否將無所逃於淵鑑然則此實爲化成人文之一大關頭故敢此仰達矣從之
정조 16년 · 강
考下上齋儒生崔光泰等三次更試及宋鈺等更試試券
정조 16년 · 목
光泰以策居三下敎曰日次儒生殿講上齋儒生三策連三次居首進士崔光泰直赴庭試會試○鈺及金明淳以箋俱居次上各給半分
정조 16년 · 강
三司合啓蔡濟恭事改措語改律名賜批
정조 16년 · 목
大司諫尹㬦掌令柳頤玄副校理沈興永修撰徐有鍊合啓蔡濟恭事改措語曰君讎國賊援爲淵藪以其最著者言之逆宗之跳出也被罪兩相亦至排闥而渠獨誘以罷職酒盃團樂賊宇之移配也在廷百僚無不聲討而渠又稱病落後逗遛巧避自以其最著者至退遛巧避抹下又改律名曰近地付處不足以少洩輿憤而當初發啓忠憤所激徑請荐棘之律至有還下之擧而已至多日久闕連啓其在目下嚴討之道宜請按例應施之律如此負犯之賊不可一刻近畿付處而止請長湍府付處罪人蔡濟恭爲先亟施極邊遠竄之典批以亟停勿煩
정조 16년 · 강
府啓請寢大司憲洪明浩等處置不允之批賜批
정조 16년 · 목
掌令柳頤玄啓言日前僚臺之陳箚諫臣之處置皆出忠憤允得臺體實合獎詡不可摧折而竝被嚴敎尙在引避有損聖德亦關後弊請還寢大司憲洪明浩掌令權中憲持平朴孝成正言張至冕處置不允之批批以不允
정조 16년 · 강
司諫鄭澤孚引避賜批
정조 16년 · 목
澤孚啓言昨日處置僚臺之時置諸立科果採輿論而至於堂箚不允之批亦恐聖德有損義理莫伸略效愚見敢請還寢今乃竝賜不允夫名以臺臣處置臺臣而未蒙兪音此是前所未有之規而始自臣身壞損臺風已無餘地其何可一刻冒據於臺次乎請命遞斥臣職批以勿辭亦勿退待
정조 16년 · 강
內閣啓請牌招檢校直提學李秉模下飭敎
정조 16년 · 목
檢校直閣南公轍啓言原任直提學李秉模檢校差下事命下矣請待明朝牌招敎曰以承牌例爲之自有筵敎此啓辭何可爲之乎背先負國之人入不登筵出不拜祠面皮幾許厚腸肚如何頑揚揚自同無罪乃敢以斜風細雨之唐體書此啓辭乎萬萬放恣萬萬無嚴矣批答則不知須往問于唐牌
정조 16년 · 강
考下抄啓文臣去五月朔親試試券仍命比較
정조 16년 · 목
金達淳嚴耆鄭魯榮等三人俱居二下以冠者五六人童子六七人爲律賦題使之比較
정조 16년 · 강
御射柳葉箭十巡四十一矢五十一分下古風于內閣
정조 16년 · 목
第一巡四中五分第二巡三中四分第三巡五中六分第四巡三中四分第五巡四中第六巡三中四分第七巡五中七分第八巡五中第九巡五中六分第十巡四中六分○古風管玄
정조 16년 · 강
召見大臣備堂及冬至正使朴宗岳副使徐龍輔書狀官金祖淳于誠正閣
정조 16년 · 목
予謂冬至正使朴宗岳曰卿等今當萬里之行必須好爲往來宗岳曰臣方辭陛下情耿結暫許仰瞻天顏區區之望予曰唯宗岳仰瞻訖曰仰瞻玉色欣忭極矣臣之還朝當爲屢朔其間家國太平聖體萬安是臣區區祈祝者矣予曰今番特以卿等擇送者意豈徒然近日孔聖後裔之收錄實出尊聖慕賢之意孔子世系之刊行中原者其他古蹟之可以考據者必一一得來覘國之道亦必善爲至於使行往來時許多流來之弊栅門出入時操縱索貽之習今番另加察飭期於厘正無或如前因循之地宗岳曰臣等謹當仰體聖敎惕念奉行矣予曰唐錢事曾有所敎依此觀勢善處而彼人若問我國行錢之事則不必隱諱以自箕子時行錢至今仍用之意據實直言可也宗岳曰聖敎及於先事之慮有此指敎誠萬萬至當不勝欽仰之至我國行錢已自箕子剙國時始到今果無可諱之事矣右議政金履素曰此事果合預爲講磨而臣等智慮不曾及此今承下敎實爲欽仰據實爲答於彼人果甚恰好矣予曰上副使及書狀許各有賜詩之擧須各領受齎往御製賜上使詩曰乃叔乘槎問幾巡煩卿又作上行人佳名慣入燕中話賢尉之家有大臣所貴卿敦厚文章肯釣譽來時須點檢莫帶不經書賜副使詩曰妙歲乘軒儼老成觀津家裏養高名東槎定使華人重歸橐應如去日輕八九兇吞遼薊闊三千里視戶庭行今遊可作平生快不必臨歧動別情賜書狀詩曰五世六專對忠勤人莫京後承趾厥美今歲膺玆行雪積曾餐苦氷餘舊飮淸往哉能覘國母負使華名命都承旨朴祐源宣讀訖以次頒給宗岳等曰雲漢昭回恩榮逈出尋常歡欣感激不知何以圖報臣等當奉往中原粧出誇耀仍爲寶藏傳之子孫使臣等子孫世世生生思所以圖報此萬分之一予曰在筵諸臣竝卽賡䪨追送於慕華館宗岳曰恩榮如是隆重區區感祝實難形容矣
정조 16년 · 강
蕩滌海西之䔉山等四鎭債錢兵營及四鎭所需以餉還耗條給代
정조 16년 · 목
右議政金履素啓言頃因海西道臣狀請䔉山等四鎭給債取殖條中指徵無處者量宜蕩滌兵營及各鎭需用之因此減縮者從長區處論報本司之意覆啓行會矣卽見黃海監司李敬一所報則枚擧該兵使吳載徽所報以爲䔉山鎭元錢八百兩內可捧七十四兩零所已鎭元錢五百兩內可捧三十一兩零位羅鎭元錢七百兩內可捧二百五十八兩善積鎭元錢七百兩內可捧三百五十兩其餘皆是鬼錄沒數蕩減之外更無他策而兵營以此年年取殖條需用於支放者己盡蕩減無他拮據兵營餉穀耗條中逐年限三百石許劃作錢則庶可補充於友放之需䔉山等四鎭旣失債利又減收斂會付還耗中折米限二十石自今年爲始定式劃給以爲補用之地而䔉山鎭則以本鎭所在還耗中劃給所已等三鎭穀薄尠少以各該地方所在耗條中劃給爲辭矣海西各鎭之許多蕩債寔出軫念鎭民之德意而給代措劃之方今已就緖請一依道臣所請定式施行從之
정조 16년 · 강
命龍宮縣前縣監韓弘裕閔光暹等拿勘該縣還穀之民間反作者姑令停退吏奴逋欠則刻期徵捧
정조 16년 · 목
右議政金履素啓言慶尙監司鄭大容狀啓枚擧龍宮縣監李正模牒呈以爲本縣還穀按簿査實則乙巳以後民間反作及吏奴反逋之混錄者各穀爲四千七百九石零內民間反作二千四百三石零今若督捧則反致繹騷之端依奮還例姑令停退待年豐收捧吏奴逋穀二千三百五石零與民間反作有異刻期畢捧各年監色照法勘處乙巳縣監韓鼎謨旣已身故而丙午縣監韓弘裕辛亥縣監閔光暹等不念國穀因循掩置其罪狀令攸司御處爲辭矣還穀事體何等嚴重而致有此多年反逋者極爲駭然當該各年縣監身故外竝令該府拿問勘處至於穀物則民還反作姑令停退吏奴逋欠刻期徵捧道臣所論儘有意見請竝依狀請施行從之
정조 16년 · 강
推吏曹判書李坤兵曹判書洪檍
정조 16년 · 목
右議政金履素啓言凡係公會待漏趨朝實是恪勤之常分而今日賓對之命旣下於拜表齊會之時則屢度催促尙不入來事體未安吏曹判書李坤兵曹判書洪檍請竝推考從之
정조 16년 · 강
命赴燕樂師給以準包
정조 16년 · 목
掌樂提調徐有防啓言雅樂卽是文廟社稷祭享時所用器制乖方音律失譜事體萬萬未安今方起送解事樂師於燕行貿來者貿來學得者學得以爲隨訛舛校正之地而樂師行包在前則用堂下例準給二千兩包矣近來以包政之苟艱至有半包給送之定式云而其所定式不獨指樂師而設也且樂師之行非每年常有之事或間十年或間二十年今不必以此爲抅依前例以二千兩包出給之意請自備局分付予命書狀亦陳所見書狀金祖淳曰凡此額外入去之類皆以半包施行已有定式則今於樂師之行恐不可遽然許之矣有防曰書狀所陳非不知爲執法之論而樂師本是準包者且與每年入燕之類有異雖或闊狹於準包恐無不可矣從之
정조 16년 · 강
副校理沈興永請允三司蔡濟恭遠竄之啓賜批
정조 16년 · 목
興永以所懷啓言近以討賊之不嚴變怪層出今日世道可謂末如之何矣臺閣請討之諸賊何莫非覆載間一日不可假息者而自上靳允自下爭難便成謄傳之紙反歸因循之科以此之故人心之陷溺日甚一日君讎國賊視若尋常凶醜不逞之輩至以臺啓何畏之說肆發於喉院公坐之中噫臺閣之啓乃是公議之所在王章之所寓者而凶徒之蔑視玩侮至於此極豈不大可痛心者哉付處罪人蔡濟恭奰慝之性凶譎之習根於天賦背馳公議眼無君父前後許多罪狀已盡臚列於三司之啓臣不必更爲煩陳而向日入侍時事筵中說話雖極嚴秘至於濟恭兇頑之狀以上八字抹下輿儓之賤莫不聞知矣永僖以翼煥死友爲驥顯血黨擧世皆知公案已成而以其至親極力營護此其意不以翼煥爲凶不以驥顯爲逆也以上十六字抹下咫尺前席叫呶噴薄無所不至自不覺其凶腸之畢露此誠天地間大變怪也以上十八字抹下付處薄罰固不當施之於此等巨慝以上二字抹下而特以其曾經大官也故合辭所請不得不循例爲之且海邑本非遠地而又不得準請施行偃便付置於畿甸一宿之地有若無故大臣之微眚薄過者然加以憫老尙忠之意恩言鄭重此雖出於我聖上好生之盛德刑政之乖當莫甚於此三司荐棘之請實出公共之論而以其越次之故至有還下之擧群情之抑鬱當如何哉大臣勘律雖曰有次序如彼凶獰以上二字抹下之類決不可以常例處之且況自古人臣之負犯至重者雖經大官越次請勘已例亦多者乎雖以昨日合辭事言之旣發荐棘之啓旋以遠竄改之揆以事面極涉顚倒臣卽當初參啓之人不無往復之事而第伏念先請遠竄繼以荐棘亦不害爲按例擧行故隨衆同參而兪音尙閟遽下亟停之批此固群下誠淺之致而臣愚死罪亦不能無憾於天地之大也伏願聖上亟允三司之請以振王綱焉批以以其拯拔有厥罪名者倍於他人之遠竄等於他人之荐棘而足以振綱亦足以懲其私矣
정조 16년 · 강
副校理沈興永請頒布尹永僖事臺啓亟允所請賜批
정조 16년 · 목
興永以所懷啓言尹永僖黨惡之罪狀已盡臚列於臺啓之中此不可不頒示八方明其罪案亟行懲討之典而向日臺啓留中不下尙靳一字之批至於昨日小報原啓辭以不爲入啓書出其間委折雖未能詳知而群情訝惑輿憤轉激伏願聖上亟允所請頒布其啓焉批以厥事到今實係世道人心處尹永僖姑無論雖永僖之奴不可置之人鬼之間思欲一番出場至於合啓豈成說乎名以禁令豈可乍施旋收乎
정조 16년 · 강
副校理沈興永請刊改前司諫柳雲羽職賜批施雲羽不敍之典
정조 16년 · 목
興永以所懷啓言顧今大論方張懲討政急則凡在三司之列者固當沫飮前進設或有些少情勢有不暇顧合辭後新除諸臺之或在外或違牌者雖未知實故之如何而至於前司諫柳雲羽除拜幾日或懸在外或稱未肅拜末乃違牌顯有規避之跡其爲駭惋當如何哉大抵近來規避成習義理漸晦甚至如韓致應者又出矣此則處分姑未下臣不敢請勘其罪而柳雲羽則亟施刊改之典斷不可已矣批以若稱情討罪則何必韓致應雖柳雲羽豈敢若此渠輩雖如此亦當嚴加處分日前合啓措語中抹下數句卽人臣覆載難容之罪也明知其曖昧非本情則違牌不是異事然旣云在外還稱在京有若惟恐立跡之不露者此則萬萬駭然司諫柳雲羽亟施不敍之典
정조 16년 · 강
副校理沈興永請削大司諫尹㬦司諫鄭澤孚職賜批施尹㬦等罷職之典
정조 16년 · 목
興永以所懷啓言今日賓對之令出於不意臣亦蒼黃登筵在外臺臣之未及入來或非異事而第伏念昨日合辭未得蒙允則其在沫飮之義固當早朝詣臺期於得請而今日入侍只有憲臺一人莫重合辭未免闕啓如是而尙何望其忱誠之上格乎臣謂今日不爲詣臺臺臣一竝施以削職之典宜矣批以雖非合啓不參於拜表之班者是豈耳目之官糾正之意乎罷職可也
정조 16년 · 강
副校理沈興永請允臺啓堂箚處置諸臺之請賜批
정조 16년 · 목
興永以所懷啓言臺臣處置之付之物論蓋欲採公議而然則本來法意不輕而重處置不允乃是稀有之事向日引嫌諸臺論其本事則皆出於嚴懲討之義臺啓堂箚之置之立科事理當然而皆下不允之批此非所以當初待物論之意也伏願聖上亟允其出仕之請使之備員懲討批以不允
정조 16년 · 강
副校理沈興永請還收兩重臣處分之命賜批
정조 16년 · 목
興永以所懷啓言向來入侍諸重臣處分還收之命臣實欽仰而至於兩重臣則罪名自在臺閣收還之請尙未蒙允揆以事理恐不當如是也伏願聖明亟允臺啓還收兩重臣處分之命焉批以不允
정조 16년 · 강
副校理沈興永請罷掌令柳頤玄職賜批仍命重推
정조 16년 · 목
興永以所懷啓言今日入侍乃是大論方張之時則入侍臺臣宜有別般嚴討之擧而只達前啓伈伈退伏揆以臺體誠極寒心臣謂入侍臺臣施以罷職之典宜矣批以不允爾之今日筵奏也名以侍從者曰以厥者彼者雖似率口之致難免不審爾則從重推考
정조 16년 · 강
掌令柳頤玄引避賜批
정조 16년 · 목
頤玄啓言懲討方張之時臣只傳故紙徑先退伏致有儒臣問備之請其何敢晏然於臺次乎請命遞斥臣職批以勿辭亦勿退待
정조 16년 · 목
承旨洪義榮啓言掌令柳頤玄玉堂請罷之後進前避嫌而不以請罷措辭誤以問備仰奏者事甚顚錯請推考從之
정조 16년 · 강
遞掌令柳頤玄
정조 16년 · 강
以李文會爲承旨尹行履爲執義曹命業爲掌令李奭濟李運行爲持平竝前望也
정조 16년 · 강
命兵曹佐郞鄭觀輝仍任
정조 16년 · 목
因監軍望筒敎曰在外兵曹郞廳改差前郞廳鄭觀輝仍任
정조 16년 · 강
命壯勇營兵房金持默兼察御將
정조 16년 · 목
初以御營都提擧朴宗岳總察該營而方以冬至正使下直故有是命
정조 16년 · 강
判府事朴宗岳上箚請解宗廟景慕宮御營都提擧之任賜批
정조 16년 · 목
批以箚辭令該曹考例草記卿其安心往還仍命遣史官傳諭
정조 16년 · 강
吏曹參議尹行任上疏辭職仍乞救護母病賜批
정조 16년 · 목
以擬本朝魯孔子七十二代孫孔胤恒謝於讀周南首章之日特賜及第命以雅樂導至泮宮爲箋題下送水原府命該府使李敬懋收券上送親考訖敎曰今十月朔水原邑內儒生應製時箋次上一幼學趙萬元去核二斤次上生員李得養幼學鄭世豊李會謙各去核一斤賜給
정조 16년 · 강
陪射諸臣吳載純等抄啓文臣安廷善進謝箋陪射諸臣檢校提學吳載純弘文提學徐有隣漢城判尹金文淳檢校直提學徐有防李秉模朴祐源原任直閣徐鼎修尹行任檢校直閣徐榮輔右承旨洪義榮右副承旨金孝建注書徐有聞
정조 16년 · 목
前二日乙酉下古風於陪射諸臣也檢校直提學徐有防等請奉箋稱謝許之抄啓文臣安廷善其所作親試試券予方親考元子在側以朱筆大書二中二字予心喜之特命陞六至是諸臣及廷善皆進箋予初欲親受以事涉張大止之只命進呈於閤門外○載純等箋曰以純以奇頌箭紅之神造載蹈載舞侈管玄之殊私夫何論獲三侯三未有盛由百等百幸値萬歲桃三千一熟之會獲覩百步柳五十二分之休殿闢承華駐長春於瓊漿玉液圃連矍相選淸暇於金矢雕弓會之以心心與神謀若未見其經意發無不中中必洞貫豈圖射之至斯奏古風而天笑爲新樂今夕而仙僚動色遵賁餙之故事用替千千呼嵩之誠奉便蕃之新頒爭詑一一傳家之寶唐宗之殿前敎射未聞御矢之通神宋朝之苑中賞花徒傳近臣之霑醉肆將欣祝之悃用伸叩謝之議迺武迺神措國勢於泰山磐石是日是賜作美談於野史家乘拱寶矢而斟北斗之樽事曠千百代拚珍錫而出上林之苑榮與一二臣只仰利弧之天威顧非入殼之時傑星聯奎璧侍染翰之淸班旂擧宮商邁貺弨之殊典伏念臣等乏通經譽愧穿札才平生昧射御之方何有六藝聖朝幷文武之用奈無一能今幸遭逢忽叨寵渥玆蓋伏遇主上殿下天錫勇智日親典謨以上聖正己之工餘力推去得藝祖傳心之妙觸類傍通燈臨春臺俾觀盛擧臣等敢不仰佩鴻造俯策駑姿被之聲詩縱蔑摸畵之技爭也君子庶答陶鑄之恩○廷善箋曰筍班聯武昵耿光於晉三花墨生輝侈異數於升六兩聖殊眷千載洪私伏念臣生丁明時學未通曉祖叔侄三世偏荷國恩壽富貴多男袛切華祝念被選至四載之久而較藝乏一寸之長聖經賢傳之訖工敎亦多矣尋章摘句之薄技人莫猶焉狗尾續貂自笑西崑之體怪駑步後驥敢云東野之數奇屬當孟冬試親評獲蒙元子宮心畵讀未半而誦音淸澈玉振金聲弄於側而華批淋漓鸞翔鳳舞如是者至再殆若偏眷於微臣此子亦得參益感受知於二聖何圖志喜之聖念特降陞品之溫音題以二中片畵重千金之寶擢諸參上一字踰華袞之褒大書特書之御筆在上華評在下何斯取斯也聖恩如海睿德如河出誇僚友而獨有一天二天歸語父母而共祝千歲萬歲銅闈延頸倍切豳觥之獻嘏銀帶綰腰翻成萊衣之悅志莫非君賜何有臣功玆蓋伏遇主上殿下化闡鳶飛謨貽燕翼冬詩夏禮敎多士賁興星輝海潤之謠匝域咸戴遂推自天之拂拭亦及如臣之畸寒臣敢不踵頂沐恩肝肺銘感菁莪檏棫沾聖化於春臺松栢岡陵頌景福於天保
정조 16년 · 강
御春塘臺射柳葉箭十巡四十六矢五十八分下古風于進箋諸臣及陪射抄啓文臣考下抄啓文臣五月朔親試比較試券
정조 16년 · 목
是日日午臨春塘臺射柳葉箭小的諸臣與筵者閣臣朴祐源尹行任徐榮輔承旨洪義榮金孝建注書徐有聞抄啓文臣金達淳嚴耆也予射十巡獲四十六矢五十八分第一巡四中五分第二巡五巡五中六分第六巡四中六分第三分第四巡四中六分第五中七分第七巡五中六巡五中六分第八巡四中五分第九巡五中第十巡五中六分諸臣射各十巡行任十三矢榮輔五矢耆四矢有聞二矢義榮達淳各一矢祐源孝建監射記抄啓文臣有春秋試射之規而達淳耆以善射名於其中兩人之陞六皆以射故是日特命召入使之陪射旣射下古風管玄於陪射諸臣及今日進箋諸臣達淳耆加賜內下弓一矢十五決一俾肄習射藝予謂有聞曰閣吏之司戶軒則每下古風矣今院吏隨承史來待院吏之別駕軒亦令書進古風也遂下古風司戶軒米一石別駕軒米三石閣隸院隸各米三石幷自惠廳題給先是抄啓文臣五月朔親試耆達淳及鄭魯榮皆以二下比較以冠者五六人童子六七人爲律賦題命韻七十二弟子是日朝收券予謂達淳耆曰今日當以射居多者爲壯元及射耆多於達淳乃以耆爲壯元謂閣臣曰卿等知此解題乎祐源等對以不知予曰嘗聞古有一武擧子應論語講試官問冠者五六人童子六七人何義對曰此是七十二弟子也五六三十六七四十二合爲七十二也試官大驚異之擢置壯頭云此言雖小可以喩大故特以爲題耆能知其義且射居先故擢爲第一而若論所作則達淳爲優矣祐源曰鄙語往往至近之中有無限意味如日前泮儒應製御題中鮮于氏子孫騎過校宮之事其事甚奇矣行任曰鮮于氏自以爲箕聖之後而以夫子乃殷庶兄微子之裔過校宮而不下騎賦得此事者遣辭之際易致妄發政是見人事上處此題尤爲有味矣
정조 16년 · 강
許副判府事朴宗岳兼帶廟宮都提調
정조 16년 · 목
吏曹啓言判府事朴宗岳箚子批旨內箚辭諸任令該曹考例草記事命下矣博考謄錄無出疆大臣兼帶渠改之事而至於宗廟景慕宮都提調則自有所重恐當遞改御營都提調則仍帶往還曾有其例而大臣兼帶遞仍當否臣曺不敢擅便請上裁敎以廟宮都提擧之任許副餘則仍任
정조 16년 · 목
執義尹行履啓言日前正言張至冕之引避也亞諫處置旣採物議實得臺體而反承不允之批尙在引避之中事未前有亦關後弊請還寢正言張至冕處置不允之批向日憲府諸臺之引避也處置當在諫院而伊時諫臣柳雲羽偃便在家無端違牌揆以事體極涉慢蹇究厥心跡顯欲規避事關懲討義當同聲而乃反甘心黨惡挺身立異之狀昭然莫掩威勢所及人心之陷溺一至此極寧不寒心如此之類不可罷職而止請前司諫柳雲羽施以竄配之典批以不允柳雲羽事攻之稱當而若不參則依啓否則更勿傳啓
정조 16년 · 강
罷前大司諫尹㬦前掌令柳頤玄職重推三司謹悉諸臣
정조 16년 · 목
敎曰日前合啓有抹下數句而意謂未承批之啓故不出於朝紙矣今日筵中始聞入侍諸臣言各司朝紙無不一一書出而以墨微抹云此雖非承宣之使之爲之其在後弊萬萬駭然聞是自臺廳出謄草本之所致當該臺臣罷職下吏令攸司照律定己酉以懲日後今則朝紙旣出不可不略諭本事委折矣年前江郊之行也先命或罷或削及其煩聒更以付處之意下敎而前左相處別有不敢聞之嚴敎雖欲入來其敢入來乎宇鎭給暇爭執時事尤有孟浪者其時因酬應以膈氣在靜攝中而故領府因其子之勆勷冒昧請對未免有失措下嚴處之敎仍以不敢聞之敎下于他大臣而疏批亦不下雖欲入來何以入來乎兩款事實大槪如此則今忽以此事爲罪案者當之者外不但冷笑內不但熱中而已如許題外之罪案雖微官庶僚不可勒驅況曾忝大官之列者乎前左相之今番擧措一則負予二則負予有他情姑毋論無他情而爲此尤可駭咄只以此聲其罪何患無辭何律不可而豈必捃摭反實之說上以使予心啓垂矜之端下以使當者有自明之辭也此不過急於攻斥欲加莫可脫之大帽之計也今日朝廷敢售此等之習乎如是之故擧措益不得宜人心益不悅服三司謹悉諸臣爲先從重推考
정조 16년 · 강
有政吏曹判書李坤參判李在學進
정조 16년 · 목
以李義行爲大司憲李敬五爲大司諫柳匡天爲司諫李日運爲掌令徐有升爲唐津縣監李田秀爲穆陵參奉金相穆爲東部都事
정조 16년 · 강
推吏曹判書李坤參判李在學
정조 16년 · 목
承旨金孝建啓言今日政吏曹正郞末望李尙友之友字以度字誤書大是做錯請參政政官推考原望筒改付標以入從之
정조 16년 · 강
命前參奉孔胤度之其派一人探問除職
정조 16년 · 목
敎曰前參奉孔胤度之其派一人探問初仕待窠卽擬事分付銓曹
정조 16년 · 강
飭禮曹郞吏母或作弊於外邑
정조 16년 · 목
禮曹以卒參判崔光璧致祭時郞廳下去單子啓敎曰近來禮曹官吏之作弊外邑至登於筵奏旣往雖不追勘況値歉歲尤當嚴飭以期日之迫近雖循例啓下今番若或如前令沿路道伯卽爲狀聞該郞重勘事令廟堂行會
정조 16년 · 강
命龍宮前縣監韓弘裕拿來姑置之
정조 16년 · 목
義禁府啓言龍宮前縣監閔光暹韓弘裕拿問勘處事命下矣閔光暹今方待命拿囚而韓弘裕以金溝縣令時在任所請發遣羅將拿來敎以此時湖南守令不可遞易方欲發遣繡衣另察治績及賑政能否否則加等倍勘能則欲獎此贖彼此草記姑置之先以此意行會道伯
정조 16년 · 강
戶曹參判徐龍輔以銜命出疆陳疏辭職賜例批
정조 16년 · 강
遞大司諫李敬五司諫柳匡天仍命匡天仍任掌樂正
정조 16년 · 목
敎曰今聞大司諫雖入來其實病供劇非可論云許遞
정조 16년 · 강
命唐津縣監當日辭朝
정조 16년 · 목
政院啓言唐津縣監徐有升當日辭朝事命下矣憲府雖已署經而諫院無行公之員不得擧行未差之代請政官牌招開政差出牌招署經允之○以柳焵爲大司諫申禹相爲司諫洪明浩爲兵曹參判
정조 16년 · 강
兩司合啓中尹永僖事爻周府啓中李益運事柳雲羽事停啓執義尹行履司諫申禹相進
정조 16년 · 목
政院啓言大司諫柳焵牌不進獻納申馥正言洪秀晩在外正言張至冕引避退待只有司諫申禹相一人唐津縣監徐有升署經無以備員擧行何以爲之敎以引避退待及在外人許遞今日政差出○以金孝眞爲獻納姜文會洪秉臣爲正言
정조 16년 · 강
水原武士試射入格人等施賞有差
정조 16년 · 목
敎曰今十月朔水原邑內武士試射時出身柳錫裕等四人柳葉箭邊三中各筒箇一部哨官出身洪命龍等三人柳葉箭貫一中邊一中各方子一張敎鍊官出身李益弘等十五人柳葉箭邊二中各米二斗賜給
정조 16년 · 강
執義尹行履司諫申禹相引避賜批
정조 16년 · 목
行履啓言臣於臺職豈有一分更冒之計而義重懲討黽勉詣臺以李益運柳雲羽停啓事屢勤責敎至有自上處分之敎故雖不得不奉承而自顧慚恧無地自容況柳雲羽之啓臣所初發者也自發自停古無是例且以合啓中尹永僖事言之其負犯關係顧何如也所當同聲嚴討而迺於咫尺嚴威之地飭敎荐下竟至爻周之境臣則震剝悚慓恭俟重勘之餘有不敢立論於其間由前由後無往非罪而昨緣衣深今始來避所失尤大請命遞斥批以勿辭亦勿退待禹相啓言臣庸愚昏瞶本不合耳目之任而懲討義重冒沒詣臺依例傳啓而至於尹永僖事則以啓本之猶存嚴敎荐下促令刪去故天威咫尺不敢違越終至爻周之境溺職之失臣與憲臺固無異同而噫嘻尹永僖之關係何如也負犯何如也則身爲臺閣者所當積誠回不期於得請而蒼黃震迫不能爭執臺體壞損已無餘地昨緣夜深今始來避所失尤大請命遞斥批以至於尹永僖事旣有一番下敎之敎則但當篤信而已焉敢爲此避嫌乎勿辭亦勿退待
정조 16년 · 강
兩司合啓中尹永僖事下敎間姑停掌令曺命業獻納金孝眞正言姜文會洪秉臣進
정조 16년 · 강
命前承旨李益運削職前執義柳雲羽加等勘處
정조 16년 · 목
敎曰今日憲臺之擧措萬萬駭然事有輕重彼此之別則看作節義一味抗拒者亦極可哂然旣設言以停啓則當處分云爾則言不可不信大抵初章若不糢糊豈有人言之深緊乎屢日騎省之待罪伊後更疏之申暴果何補而果何益哉況同其退不同其進雖曰士夫之美風不可苟同處不爲苟同當斷腕處當斷腕何必溺則胥溺躍則竝躍是豈知渠用渠之本意如許背國之人不可無處分前承旨李益運削職如渠殘臺之視前左相宜乎若七十子之高仰然高仰自高仰事面自事面三司啓語之聲罪若有異同之見啓或可避疏亦不爲何也此亦非黨習而何前執義柳雲羽加等勘處以示信於詣臺臺臣
정조 16년 · 강
命前正言洪秀晩拿處
정조 16년 · 목
因獻納申馥等許遞傳旨敎曰其中洪秀晚之抄啓計劃在卽而無端尋鄕拿處
정조 16년 · 강
命李相璜仍任西學敎授仍命抄啓文臣南公轍令內閣發緘取招以聞
정조 16년 · 목
因西學敎授差代望筒敎曰李相璜處問啓○政院啓言問于李相璜則以爲臣幼時學習卽不過經傳外史等書而自始功令以後得見稗官小說蓋其弔詭者誤看以新奇浮誕者錯認以高爽至若街談俚語之點化形容處亦謂之摸寫逼眞臣果披閱涉獵終不免耽看之歸矣幸於年前待罪翰苑也至以此事致勤匪怒之敎矜其愚蒙而下敎而詔諭之愍其迷溺而焚册而嚴禁之臣始也感泣繼以慚悼翻然悔悟痛自剋責曰夫小說之爲書其說則詖淫也其事則誕妄也其用意則迂回邪曲不正之文也世之浮澆喜事者類浪費心力競相摸倣文詞而聲調有噍殺之歎言行而擧止有輕薄之患甚至於蕩人情性壞人心術其流之害殆有甚於洪水猛獸苟或一此靡回幾何不流入於夷狄禽獸之域而莫之返乎且況我聖上深軫作人之道方懋右文之治每以文體之未及古人士趋之不如前輩輒發臨朝之歎恒思復古之方臣每一承聆尤不覺隕越于心倘非向日誨責之牖導之有若慈父之詔迷子則臣亦幾不免墜落家緖孤負君恩駸駸然不知至於何境也至今追惟魂夢猶驚自玆以後質言矢心更未嘗念及於小說二字非但不敢留着於心頭幷不敢留諸架側者已有年所矣且臣別有所自悼者際此文明之會久沐作成之化若夫笙鏞賁飾之文雖非如臣駑劣所敢企望而亦難齒於尋章逐句之俗士凡儒乃反外騖而內陷上而負敎育之恩下而貽搢紳之羞拊躬慚悚無面可顯臣雖不肖無狀安敢更對不經之書自歸陷身之科哉況伏聞日前筵敎萬萬嚴截又承今日問啓之命臣敢不益加刻責屛遠雜書革舊圖新以贖前愆之萬一乎云矣敎以日前見抄啓文臣南公轍對策引用稗官文字上齋生李鈺表作純倣小品體裁鈺則一寒微儒生雖不足深責猶且另飭泮長幷與陞庠詩賦拔例嚴禁如處不經之體則名以閣臣又名以文淸之子悖家訓負君命爲此犯禁之事寧不痛駭乎古之儒者亦多引異端之書眞所謂何須問主人也異端無論雖稗官其文或近理其言或益人亦非嗜而摸象而偶然下筆者則不過是公罪也彼公轍策中所引古董等語雖出詆斥之意若不嗜其學豈有見其書之理乎況究其出處背於理害於人不翅若淫聲邪色特召抄啓諸文臣嚴加申諭仍使公轍革心歸正之前入不敢登筵席出不敢拜家廟此豈特爲一公轍之文體而若是哉且以李相璜等之年前亦有嚴飭之擧意謂尙不快悛舊習先命減下所帶庠任而今日適令問啓其對若此寧或口然而心不然也祛惡向善之誠發於言外極爲可尙此正人孰無過改之爲貴之謂也卑秩之崔必恭猶施嘉獎況出入經幄之臣乎前敎授李相璜仍任前職出代望筒勿施更思公轍亦不可置之䵝昧之中令內閣發緘取招以聞
정조 16년 · 강
命時囚閔光暹議處
정조 16년 · 목
禁府啓言龍宮前縣監閔光暹原情以爲庚戌四月到任後先取各倉穀簿及糶糴案一一査櫛則吏奴逋欠及陳舊民還之未捧合爲一萬餘石所當卽報營門以爲釐正之道而是年適値稍豐不報而極力督捧至於準捧則自可無事故遂決意停報專事督捧則吏逋與民還皆是積年反作耗上生耗以至多石者而此輩率多貧賤或有身死而徵族者故準捧極難故當年所捧僅二千五百餘石翌年辛亥所捧爲四千三百餘石合兩年所捧爲六千八百餘石其餘四千餘石則擬待今年期於畢捧矣徑罷以歸未及了殺初旣不能發報後又未克準捧之罪在所難免云請刑推得情敎以除刑推議處
정조 16년 · 강
召見稟事閣臣徐有防于重熙堂命奉常寺熟手
정조 16년 · 강
祭享時本寺以熟手使用常時則各其所在宮房營衙門以軍伍及員隸使用本寺員役貢米之退等者更限八年分等上下
정조 16년 · 목
該提調徐有防啓言本寺熟手之在所軫恤屢勤聖念至有從渠輩所願書入之敎故臣招致熟手輩一一遍問則衆口一辭卽是各陵園墓京書員及各宮房各營門戶惠廳司僕諸衙門應有熟手處添付雖無元定熟手常時使役熟手處亦得願付之意日前書入成册矣今又伏承依其願分屬之敎一依成册數爻分屬於上項諸處而若其料布各營門則一準本在熟手之例各宮房則用私熟手上下之規無熟手之軍門則亦倣軍伍之式外此衙門則參互磨鍊以給而祭享時則本寺以熟手使用常時則各其所在宮房營衙門以軍伍及員隸使役之意請依定奪知委仍爲成節目遵行從之又啓言本寺員役初無元定料布只以十餘包貢米上供祭享之需下應公私之役而挽近以來預賣一款已成痼弊其所預賣曾爲渠廳奸猾輩從中幻弄之資故臣今方査出其首犯照法嚴勘而其外許多貢役之無以保存者在所當念前此本寺往復惠廳雖有退等之擧而問其實狀則略干年退等無以彌縫今若更限八年儲留者依他例儲留上下者分四等上下則在惠廳亦無別般利害在渠輩實爲保存之道故敢此仰達從之
정조 16년 · 강
行壯勇營右司右哨高陽下番鄕軍試射放及講陣技藝施賞有差
정조 16년 · 목
哨官金載遂柳葉箭邊二中弓箭一部初試韓光澤柳葉箭貫一中邊二中直赴殿試良人金元徵等五人柳葉箭貫一中邊一中崔喜彬等五人柳葉箭邊二中各弓箭一部直赴張漢鎭等三十二人柳葉箭邊一中各箭竹一部良人鄭仁長等七人鳥銃邊一中各布一疋敎師朴東源講略陣通木布各一疋良人朴成文等六人用劍上下各布一疋
정조 16년 · 강
判下副司果南公轍緘答仍命泮試復效稗官者隨輕重施罰
정조 16년 · 목
內閣啓言副司果南公轍處依傳旨發緘取招公轍答通以爲臣幼而失學倖竊科第尋常功令之體亦不能隨入盡葫而若其一二及聞於家庭者則有之文與道本無二致浸灌乎義理之源羽翼於經傳之旨雖博極群書泛濫諸子要其歸則一於道而已古文今文體裁則分而沿流溯本理趣則合大之而觀其世小之而觀其人此實爲文之大經大法也惟我聖明學闡天人治遵典謨集千聖之大統黜百家之僞言動盪鼓潤之化蓋將範鎔一世賁飾弘猷而尙以文風之不振屢勤中朝之發歎以臣所處之地以臣所叨之職一或濡染於噍殺之詿音莫能對揚於陶鑄之至意則是負家訓也負國恩也其何以自立於邇列與諸學士先後之哉只緣臣往在穉騃曚無知識頗嗜雜稗之書幾爲鮑魚之化近雖痛排而嚴斥終是耳熟而目習野燒不盡獵心忽萌乃於向日對策中古董書畵等語意則在於詆攻迹則歸於蹈襲匪怒之敎至嚴且截緘問之命無辭可對惶隕之極靡所容措第伏念區區本心若不一暴則將無以入登筵席退拜家廟臣之情其亦窮且憾矣大抵一種稗官小品流來頗久而其體則儇薄單寒其音則繁巧噍急譬如孤臣孼子艱關辛楚之態瑣旅覊婦流離轉泊之狀自以爲極其妙而反不及蟲唫蛙鳴自以謂窮其奇而都不免蜉衣蚊雷視諸學士大夫冠冕佩玉之文不啻如韶濩之於桑濮壞人心蕩人志其流之害將至於背經訓侮聖言同歸於異端邪學詿誤陷溺之科思之及此不覺心寒臣亦具省覺何慕於彼何樂於彼而上負聖誨下負庭訓必欲不齒於士大夫之列而後已哉對策犯戒雖咋措而無及書紳訟愆期矢心而圖新從今以往萬有一片言單辭漸染於此等氣味則眞箇負國也眞箇負先也焉敢故爲餙辭質言於君父之前重自陷於自歎歎天之歸哉云矣旣有取招以聞之命請上裁敎以對辭雖似張皇體作不效小品姑不還給仍爲判下渠旣以此後片言半辭之或涉舊習則眞箇負先負國如是其質言在渠可謂薙剺爲軒裳飛潛爲拱趨之一大好消息也發緘之傳敎答通之供招當頒諸朝紙塗之十目渠雖欲回戀於前轍尙有人心其可爲乎然則不必照律使之供職圖所以自新之方惟今處分意豈徒然文風關世道欲以南公轍一人爲多士他山之石也職親地比之閣臣猶且禁之責之不少假貸知所恥愧況年少學生之拔跡於升庠課製之間而來頭皆爲卿士大夫之人者乎先自泮試若有不遵敎者一依太學成典格例直於懸題板下章甫濟濟處甚者鳴鼓以攻之其次撻以記之俾有刮目之實效以此判付載之大小科擧節目事禮曹竝以知悉
정조 16년 · 강
分揀前正言洪秀晩拿處
정조 16년 · 강
御射柳葉箭十巡獲四十七矢五十一分下古風于內閣
정조 16년 · 목
第一巡四中第二巡五中六分第三巡五中第四巡三中第五巡四中五分第六巡三中第七巡第八巡第九巡第十巡幷四中古風筆一枝
정조 16년 · 강
遞兵曹參判洪明浩以曺允大代之遞承旨朴祐源以明浩代之竝前望也
정조 16년 · 강
遞吏曹參議尹行任
정조 16년 · 강
命嶺營結錢三萬兩區劃之代以三軍門軍布錢推移取用
정조 16년 · 목
該監司鄭大容狀啓以爲尙州等邑元還作錢及禁營軍錢今方參互緩急次第分排使之方便措置結錢卽明春收捧者如欲取補於賑資之經紀實多緩不及事之歎結錢三萬兩區劃之代姑先以三軍門軍布錢中推移取用待新結錢收捧卽令充補上納則在京營爲數朔稱貸在災邑爲及時需用具由馳啓敎以依狀請施行事回諭
정조 16년 · 강
諭江原監司尹師國杆城郡流民眞接着意擧行
정조 16년 · 목
師國狀啓以爲連接杆城郡守李在沆所報則自七月十八日至九月二十九日本郡流民還接爲二十二戶他官民來接爲四十三戶造屋除役着實奠接爲辭矣民戶來接月日及面里口數家舍分還數爻各其名下懸錄修成册上送承政院以爲乙覽之地前後還接與新接之戶幷計爲一百三十三戶以該郡增戶事十行絲綸縷縷懇摯其所擧行不容泛忽發關各邑宣布德意使遠近之民聞風來接此後來接戶間三朔修成册上送承政院緣由馳啓敎以益加着意擧行以副委任之意事回諭
정조 16년 · 강
御射柳葉箭十巡四十七矢五十一分下古風于內閣
정조 16년 · 목
題古風紙曰此後四十九矢以前皆用此例次○第一巡四中第二巡五中六分第三巡五中第四巡三中第五巡四中五分第六巡三中第七巡第八巡第九巡第十巡幷四中貫二中邊五中除準四十矢古風筆一枝
정조 16년 · 강
以申大顯爲副總管口傳也
정조 16년 · 강
承旨洪明浩洪義榮李文會金孝建李庚運等聯疏
정조 16년 · 목
疏略曰義理不可一日不明懲討不可一日或緩義理不明則彝倫斁敗懲討不嚴則亂逆橫肆將至人不得爲人國不得爲國此正今日臣子所可講明而秉執者也噫彼永僖是何等劇賊也逆驥之陰懷異圖而渠乃暗連凶肚逆驥之誣逼慈旨而渠乃甘作血黨其覬覦之心醞釀之跡傳襲有自固非一朝一夕之故耳嗚呼己酉秋事尙忍言哉禍機迫在呼吸宗國凜如綴旒幸賴我慈聖赫然明斷誕降諺敎國勢得以復安人心得以底定凡今北面之臣者莫不欽仰攢頌而一種不逞之徒敢懷顧瞻之計專輒之說肆發於院座誣聖之疏繼投於公車遂使撑天亘地之大經大義必欲疑亂之湮晦之設一機關爲渠淵藪此實宗社之劇逆臣民之血讎而簡則臥斃而追律尙逭驥則偃息而常刑不加如僖之至妖且慝者又出而同腸共貫護法傳神眞贜自綻於講座情節盡輸於供庭其無將之心不道之跡驥亦僖也僖亦驥也凡在橫目孰不腐心而禁令一下與論久遏顯戮尙稽世道曰陷以至蔡濟恭之挺身右袒朴奎淳之甘心立幟若有所恃少無顧忌於是乎嗜利無恥之徒影從而響應跡異而心同蚓結蛇盤打成一圈賊勢之滔天天綱之掃地噫其極矣若使義理早明懲討亟行則豈有此背君黨逆之輩接跡繼起之變哉鴟張之憂實倍於前日鸇逐之義尤急於此時近日合辭之論卽是公共之憤而原啓之爻周雖緣迫於事會遽然奉承幷與紙上之言而便作笆籬邊物豈不大可寒心也哉臣等之所篤信而顒俟者惟在乎一番下敎之敎耳數日以來聚首拭目佇覩乾斷廓揮凶醜就辟使擧國食肉寢皮之願得以少洩其萬一矣一日二日式至于今而明命不下兪音尙閟刑政未免稽滯群情轉益抑鬱顧今明天理定民志之機亶係於此則一刻不可緩況一日乎一日不可緩況屢日乎伏況我殿下凡於絲綸之間無大無小示信如四時日前兩啓之處分亦可仰聖意之攸在則今於關係莫大之處寧或小忽於信令之道也倘殿下念及於此必不待臣等之畢其辭矣伏乞聖明亟降明旨使王章快伸亂逆知懼焉敎以旣有一番下敎之命則但當恭俟而已何敢如是煩請乎原疏還給諸承旨當處分矣○敎曰更思與涉禁稍異原疏旣還給諸承旨推考
정조 16년 · 강
罷承旨李得濟李思祚職
정조 16년 · 목
政院啓言去九月初六日親臨瑞蔥臺時駕前別抄千達淳等賜給馬帖傳旨落漏不書事極疏忽不可無警當該假注書申龜朝所當重勘而本院請推之外無他可施之罰何以爲之乎敎以承宣若書於流音傳旨則注書雖欲遺漏得乎當該承旨捧現告罷職
정조 16년 · 목
具翼善冠袞龍袍乘輿出永淸門弘化門由逌瞻門至齋室門外降輿入齋室少頃詣版位行禮陞詣宮內奉審訖還入齋室出齋室門外乘輿出逌瞻門入弘化門由永淸門還內
정조 16년 · 강
御射柳葉箭十巡獲四十一矢五十二分小方革一巡獲三矢四分小小片布一巡三中下古風于內閣及陪射諸臣檢校直提學徐有防李秉模原任直閣徐鼎修尹行任檢校直閣徐榮輔承旨洪義榮金孝建注書徐有聞李海淸壯勇營提調徐有隣漢城判尹金文淳
정조 16년 · 목
第一巡四中五分第二巡三中第三巡第四巡竝五中六分第五巡四中七分第六巡三中五分第七巡四中第八巡五中七分第九巡四中五分第十巡四中小方革一百二十步二巡三中四分小小片布一巡三中古風以後課題下
정조 16년 · 강
以李洪載尹行任爲承旨尋遞以李書九李冕膺代之旋命書九勿施以李身晦代之竝前望也
정조 16년 · 목
洪載行任違牌也書九方在削職中政院啓稟有是命
정조 16년 · 강
召見京畿監司徐鼎修舟橋堂上金文淳于重熙堂
정조 16년 · 목
舟橋司堂上金文淳曰舟橋司節目姑未下而在前堂上往來時守總兩營前排例爲率去都廳則三軍門各二名率去矣今番何以爲之乎予曰節目雖未下依前率去可也
정조 16년 · 강
命陽川等五邑昨年停退還穀勿爲徵捧
정조 16년 · 목
京畿監司徐鼎修啓言陽川富平衿川高陽金浦五邑昨年以尤甚邑各樣身布特蒙分數停退之惠矣今年年事殆有甚於昨年而昨年停退條今若徵捧則其勢誠末如之何一依昨年例仍姑停退則歉歲民情庶有一分息肩之道敢此仰達從之
정조 16년 · 강
召見樂院提調徐有隣副提調洪明浩承旨李身晦于誠正閣
정조 16년 · 목
日次問候也○予謂有隣曰思陵齋室器物偸竊者畢竟斯得乾道孔昭而捕校亦不可無矣有隣曰如此之類施以重賞以爲激勸之方似好矣予謂承旨李身晦曰爾於予卽阼後曾未一番登筵乎身晦曰然矣予曰數十年在法從之列君臣尙未職面豈非可歎處乎遐鄕侍從如爾者幾人仍命仰瞻又謂曰爾相貌好不似遐土人物轗軻可惜還鄕當給馬春和後當召汝矣身晦曰臣一謝恩命昵覲耿光志願已畢臣今老矣雖退塡溝壑更無餘憾
정조 16년 · 강
御射小小片革單巡獲五矢小小片布單巡獲四矢柳葉箭十巡獲四十五矢五十七分下古風于內閣
정조 16년 · 목
小小片革單巡五中小小片布單巡四中柳葉箭第一巡四中六分第二巡五中第三巡五中六分第四巡三中第五巡四中五分第六巡五中六分第七巡四中五分第八巡三中五分第九巡四中五分第十巡三中五分四十五矢五十七分內貫一矢邊四矢除古風以後課題下
정조 16년 · 강
命全州乾止山禁標問于道臣從便闊狹
정조 16년 · 목
承旨李身晦啓言全州乾止山禁護一款向來以略倣陵園定式有所下敎而其時擧行大過分數環一局盡入於禁標至於量付田多在其中失業之民其數夥然似與朝家定式之意有異故敢此仰達敎曰問于道臣從便闊狹
정조 16년 · 강
兵曹以堂下武臣朔試射柳葉箭八巡試記啓仍以未準試請賞罰勿論允之
정조 16년 · 목
該曹啓言今日各廳堂下武臣朔試射設行於慕華館而未及畢試開政有命請無故曰繼試敎以如過四五巡以已試者試記仍爲修正以入又啓言只以柳葉箭八巡修試記啓下而片箭騎蒭旣未準巡請賞罰勿論允之
정조 16년 · 강
兵曹參判曺允大疏陳病狀乞免景慕宮獻官之任命本職許遞獻官付標
정조 16년 · 강
命捕校金麟瑞善地邊將調用全州營將朴宗和令道伯嚴棍判官趙翼鉉拿問重勘遇麥秋後捧傳旨
정조 16년 · 목
左捕廳啓言黑山島爲奴賊人柳德龍到全羅監營祭送配所之路中間逃躱末由捉得矣本廳譏察軍官金麟瑞今月二十六日得逢德龍於美牆洞仍爲捉來故逃躱情節及其間作賊諸處嚴加盤覈則所供內發配之路逃躱上京而去九月十六日東五陵齋室所用鍮沙用一坐鍮大也一坐又爲偸出賣於松坡倉居守禦軍官張興昌處云故二件鍮器送于戶曹而德龍之前後偸竊皆是莫重陵寢器血則斷不可依前爲奴而止請移送秋曹依律處斷敎曰再次故犯於莫重齋所旋卽譏詗捉得捕校可謂不可無如許之類須有拔例論賞可以獎後該校善地邊將今日政調用所謂德龍所爲不可循例移送循例照律爲先各別施刑其他所犯情節竝與同黨一一取服後捧遲晩移送而全州判官之當初遺失近於故犯京廳捉得之事該道則未免讓頭當該營將朴宗和令道伯嚴棍該判官趙翼鉉亦令該府拿問重勘過麥秋後捧傳旨
정조 16년 · 강
有政吏曹判書李坤參判李在學兵曹判書洪檍進
정조 16년 · 목
以尹行任爲吏曹參議朴祐源爲戶曹參判鄭好仁爲都總管李洪載爲副總管金麟瑞爲唐浦萬戶
정조 16년 · 강
召見有司堂上徐有隣鄭昌順李秉模刑判沈頤之于重熙堂
정조 16년 · 강
命湖西分等災結及保朱收米代捧依狀請施行仍
정조 16년 · 강
命停糴分數往復大臣問于道伯指一稟處
정조 16년 · 목
有司堂上徐有隣鄭昌順李秉模啓言忠淸監司李亨元災實分等狀啓平澤等十九邑置之尤甚公州等二十七邑置之之次沔川等十八邑置之稍實面里亦爲分三等開錄仍以爲事目災五千五百結外一萬四千二百八十六結七十三負四束特令加劃後錄諸條幷請令廟堂稟旨分付矣其一舊還餉毋論三等邑特令停退事也其一尤甚之次邑尤甚之次面里及稍實邑尤甚面里尤甚邑稍實面里三軍門保米及樂工保米以錢代捧事也其一守總兩營牙兵屯軍需保屯壯抄等納米尤甚之次邑尤甚之次面里及稍實邑尤甚面里尤甚邑稍實面里幷許以錢代捧事也其一拯劣米毋論新舊條一幷停退事也其一新還上尤甚邑尤甚之次面里之次邑尤甚面里限三分一尤甚邑稍實面里之次邑之次面里稍實邑尤甚面里限四分一之次邑稍實面里限五分一稍實邑之次面里限六分一代捧事也其一庚戌貿米一萬石當此災年貿作添糴上納一款待年豐擧行事也其一昨年被災之次田民之米布錢停捧者姑許限明秋停退事也其一癸未移轉江都米次次收捧徐待實數稍優後輸納事前已狀請蒙允今年亦爲依前擧行事也其一牙山貢津倉所屬七邑田稅大同裝載亦爲依前擧行事也其一安興餉米之分給泰安者姑許仍留該邑事也其一軍保歲抄漸次充定亦勿定限磨勘事也其一推奴徵債限明秋防塞事也其一定配罪人勿定配所於尤甚邑事也臣秉模依下敎問議于大臣則以爲分等依狀請施行災結加請一萬四千二百八十餘結太過加劃五千結以準一萬五百結之數似宜軍保米樂工米以錢代捧事各軍門事勢亦不可不念尤甚邑許以純錢之次邑只尤甚面里純錢稍實邑勿論似宜其餘諸條幷依狀請施行爲宜云矣從之敎以給災事懸空增削常以爲不可今番加請雖似夥多依其言幷付之道伯更令盡心排比無使一夫白徵而餘則狀請還錄事分付保米收米事在常年猶以民弊爲念況歉歲乎海西之純木固過矣湖西之代錢似當然此一款亦爲依狀請許施以年分狀啓中所請諸條觀之生處未熟受侮可慮益加振勵俾紓南顧之念事一體嚴飭分付因此思之以本道今年穡事歲末停糴在所不已與其臨歲混淆莫如預定分數卿等筵退後往復大臣問于道伯更爲指一草記稟處
정조 16년 · 강
命修纛所墻垣三門頹圮處本所凡節自兵曹主管著爲式
정조 16년 · 목
兵曹判書李秉模啓言臣向差纛所獻官見之則墻垣三門頹毀年久僅辨基址其在事面誠爲未安卽令戶曹仍舊修築而使龍虎營將校中鮮事者受來物力監董擧行十年內墻垣若有頹毀之弊則該校各別重勘日後修築亦依此爲之仍自本曹主管本所凡節請永爲定式從之
정조 16년 · 강
有政吏曹參議申耆兵曹判書李秉模進
정조 16년 · 목
以洪秉益爲正言李遇濟爲副校理金鍾秀單付判府事
정조 16년 · 강
命楊州設科時科場昌赴儒生許珩照律遠配入門官李敏采拿問處之
정조 16년 · 목
禮曹啓言抱川儒生許珩昌赴參榜査實狀啓判付內分付該曹詳考尹永儀趙萬元等依例稟處係是科事收議大臣指一回啓事判下矣收議于大臣則左議政蔡濟恭以爲朝家之必以三籍爲準式者欲驗其築室居生之眞的與否也若徒有三籍而身不居住者有之身實居住而未有三籍者有之則未知輦路許赴當於何取之聞許珩之抱川築室今爲五年人無不知則五年之內只逢一式理所固然以其築室之眞的本官許令赴擧以籍而言則違式也以築室而言則非違式也尹永儀趙萬元亦嘗以違式拔榜而尹永儀則入籍於至親率下趙萬元則初不入籍此與許珩煞有不同且永儀萬元於坼榜之時卽地考籍拔榜此法例當然今者許珩亦依永儀等例其所存拔在於拆榜初頭則人孰不以法例知之而今於榜出近一望之後始有此議八方聽聞果以爲當然否乎雖然科事至重不敢臆斷可否狀惟上裁云奉朝賀鄭存謙領敦寧洪樂性病不獻議云判府事朴宗岳以爲道科之準三式自是法典況於今番行會以未準三式者初不擧論於錄名册子申明知委則嚴科規正士習之道不可有闊狹於無錄名而攔入之人也尹永儀趙萬元自是原居之人而皆以未準三式拔榜矣永儀萬元則拔榜而獨存珩則永儀萬元豈不冤乎蓋全數削榜則恐非駐蹕試取之意也而許珩雖拔榜全榜則自如何可以一人之故壞了四百年流來之規以啓後弊之無窮以增士習之不美乎只當論違格與攔入與否而已又不當論拆榜遲速以古例言之追削於經年之後者班班可考況且些少日子之遲滯乎臣意則入格儒生許珩依國典拔榜宜矣伏惟上裁云臣鄭好仁與參判曺允大參議尹行元詳考尹永儀趙萬元拔榜時文蹟則永儀以只憑一式年率籍肆然冒入因儒臣憲臣所啓特許勿施於原榜中萬元以初不入籍冒赴場屋因臺啓卽命拔去此皆拆榜後卽席之事也今此許珩築室旣是五年拆榜又過一望雖與尹永儀趙萬元事煞有間焉而自來事目三式爲準許珩則只有一式入籍故御覽成册初不入錄不當赴而冒赴則不可以五年之居一式之籍有所原恕許珩所當依事目拔榜而事係重大臣曺不敢擅便請上裁敎曰勿論五年雖五十年旣未準式則越法一也其在嚴科場杜後弊之道不可以登時拔榜稍異於尹永儀諸人仍置勿問之科該儒生許珩爲先照律遠配試場凡事入門官主之禁亂官次之入場而不察出榜而無言當該入門官李敏采令該府拿問處之禁亂官蔭官何足責也問名推考以科規言之拆券之後試所承旨持錄名册進詣命官前考見然後呼榜卽不易之規也今番則承旨移拜臺職以代房擧行事勢似然雖不處分此後以今番事詳載該曹謄錄該房故事俾無出榜後存拔之弊
정조 16년 · 강
命鄭萬始配所更定於稍實邑仍飭道伯嚴加防守又命此草記批答揭板於各軍門及米布衙門
정조 16년 · 목
禁府以萬始興陽縣減死定配發遣羅將押送啓敎以鄭萬始之至今特貸其死可謂失刑之失刑寬典之寬典卽念其先故之未及用也渠亦有耳必當得聞雖無於法之法一發典律便成金石固不敢違越且況修明之一端乎大抵幸行時飯果之禁何等除弊之善政而年前黔巖站摘奸後嚴飭之擧出於必欲信令之意則渠以軍門從事乃敢肆發悖口於衆軍之中入於摘奸之書啓故回路聚軍梁鐵坪仍欲回示軍中施以當律矣及其臨帳之後更思之小忍不至太失刑故竝與本罪而不爲提諭只行閱武之擧而還宮矣其後除郡亦出於孝理之政而貪饕之狀入於繡行此則欲待此道伯遞來後行査矣至於日前擧措亦非常性者所爲曉前承牌自請開坐送言於政院非時微稟之人忽於翌晩抵死違牌僚員則席稿而渠獨在房鼾睡比之亂言前犯雖有輕重之別念奮亦有許多般渠果何人每每倖逭乎減死之配終涉太輕欲爲刑鞫情節小振頹綱故草記之數日留中者此也更又思之與年前卽爲處分有異又姑參酌依初下敎發配興陽聞是尤甚以道內稍實邑中更定配所卽爲押送若或防守不嚴任其放縱則當該道臣難免嶺海之律勿顧姓同之顏私恪守朝令事嚴飭分付該道臣飯果之禁胡大事也有此萬始之所爲以此草記批答揭板各軍門米布衙門此後違令者卿宰以下自有常刑莫敢犯科事嚴飭
정조 16년 · 강
遞舟橋堂上李秉模以金文淳還差命鴻山等三邑守令犯科與否査問該道草記仍飭舟橋司査治所屬作弊者合冰前稅穀未輸守令亦命拿問重勘
정조 16년 · 목
戶曹啓言各宮稅來必於九月內上納而如或未準納則當該守令拿問嚴處事曾有定式矣各宮稅米中鴻山藍浦海南等三邑田稅米太及宮稅尙未來納故問于舟橋司則俱是再運云晩時裝發之罪雖不擧論鴻山則六月望間裝發海南則八月初裝發藍浦則七月望間裝發到洪州地觸風漂泊於古群山鎭船隻不至破傷穀物如干沾濕從便改色之意因邑報自監營粘移報來而竝計日子則其間足可來納而冬節已屆尙無聲息事極可駭三邑守令之過限不納之罪有難容貸請令本道指名現告拿問嚴處敎以舟橋司所屬船隻作弊藉勢之弊飭禁何如則又有此愆期不來作奸沈水之擧者此皆該司堂上不能嚴戢而然舟橋設司豈欲爲弊於民邑哉近來渠輩作奸若是此等之徒不用一切之法故無難屢犯當該堂上遞差以前堂上金文淳還差可以嚴治之類一竝査出嚴治該守令有犯無犯査問該道更爲草記宮納則以年來太懈弛才有飭敎雖有此草記此外稅穀大同米果無愆限之事乎限合冰前如有未輸守令無論尤甚邑與否該守令爲先拿致營門從重決杖後依事目拿問重勘